Il-President Ukren Viktor Yanukovic jidher li ċeda għall-pressjoni tal-Unjoni Ewropea u d-dimostranti, u aċċetta t-talbiet tal-Oppożizzjoni li jsejjaħ elezzjonijiet presidenzjali bikrija f’Diċembru li ġej u li jerġa jmur lura għall-kostituzzjoni tal-2004, li se trażżan is-setgħat tal-President. Fid-dawl ta’ dawn l-iżviluppi, il-partiti fl-Oppożizzjoni ffirmaw ftehim mal-President Viktor Yanukovic bil-kundizzjoni li l-Ministru tal-Intern u l-Prosekutur Ġenerali ma jkunux parti minn kwalunkew Gvern li se jkun iffurmat. Fi stqarrija fuq il-website tal-Uffiċċju tal-President, Yanukovic ħabbar li l-elezzjonijiet se jsiru f’Diċembru li ġej minflok f’Marzu tal-2015 u wiegħed li jifforma Gvern ta’ koalizzjoni. Il-ftehim, li seħħ bl-għajnuna ta’ medjaturi tal-Unjoni Ewropea mmexxija mill-Ministru tal-Affarijiet Polakk, Radoslav Sikorski, seħħ fl-istess ġimgħa li l-kriżi politika fl-Ukrajna qalbet mill-ħażin għall-agħar tant li fil-ġlied vjolenti tal-aħħar erbat ijiem inqatlu mat-80 persuna u indarbu aktar minn 6000 oħra. Dan il-ġlied kien l-agħar sa mill-Indipendenza tal-1991.